CELEX: 32020H0618(01)
Language: mt
Date: 2020-06-17 00:00:00
Title: Rakkomandazzjoni tal-Kunsill tal-15 ta’ Ġunju 2020 li tivvaluta l-progress li sar mill-Istati Membri parteċipanti biex jissodisfaw impenji meħuda fil-qafas ta’ kooperazzjoni strutturata permanenti (PESCO) 2020/C 204/01

18.6.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 204/1
            
         
      RAKKOMANDAZZJONI TAL-KUNSILL
      tal-15 ta’ Ġunju 2020
      li tivvaluta l-progress li sar mill-Istati Membri parteċipanti biex jissodisfaw impenji meħuda fil-qafas ta’ kooperazzjoni strutturata permanenti (PESCO)
      (2020/C 204/01)
      IL-KUNSILL TAL-UNJONI EWROPEA,
      Wara li kkunsidra t-Trattat dwar l-Unjoni Ewropea, u b’mod partikolari l-Artikolu 46(6) tiegħu,
      Wara li kkunsidra l-Protokoll Nru 10 dwar il-kooperazzjoni strutturata permanenti stabbilita mill-Artikolu 42 tat-Trattat dwar l-Unjoni Ewropea, mehmuż mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea,
      Wara li kkunsidra d-Deċiżjoni tal-Kunsill (PESK) 2017/2315 tal-11 ta’ Diċembru 2017 li tistabbilixxi kooperazzjoni strutturata permanenti (PESCO) u li tiddetermina l-lista ta’ Stati Membri parteċipanti (1),
      Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta’ Sigurtà,
      Billi:
      
                  (1)
               
               
                  Il-punt (d) tal-Artikolu 4(2) tad-Deċiżjoni (PESK) 2017/2315 jipprevedi li l-Kunsill għandu jadotta deċiżjonijiet u rakkomandazzjonijiet li jivvalutaw il-kontribuzzjonijiet tal-Istati Membri parteċipanti (SMp) biex jissodisfaw l-impenji maqbula, f’konformità mal-mekkaniżmu deskritt fl-Artikolu 6 ta’ dik id-Deċiżjoni.
               
            
                  (2)
               
               
                  L-Artikolu 6(3) tad-Deċiżjoni (PESK) 2017/2315 jipprevedi li, abbażi tar-rapport annwali dwar il-PESCO ppreżentat mir-Rappreżentant Għoli tal-Unjoni għall-Affarijiet Barranin u l-Politika ta’ Sigurtà (Rappreżentant Għoli), il-Kunsill għandu jirrieżamina darba fis-sena jekk l-SMp għadhomx jissodisfaw l-impenji aktar vinkolanti msemmija fl-Artikolu 3 ta’ dik id-Deċiżjoni.
               
            
                  (3)
               
               
                  Il-paragrafu 15 tar-Rakkomandazzjoni tal-Kunsill tas-6 ta’ Marzu 2018 dwar pjan direzzjonali għall-implimentazzjoni tal-PESCO (2) jipprevedi li, mill-2020, ir-Rappreżentant Għoli jenħtieġ li jippreżenta r-rapport annwali tiegħu f’Marzu jew April ta’ kull sena, b’kont meħud tal-pjanijiet ta’ implimentazzjoni nazzjonali (PIN) riveduti u aġġornati ppreżentati mill-SMp f’Jannar tal-istess sena. Il-paragrafu 16 ta’ dik ir-Rakkomandazzjoni jipprevedi li l-Kumitat Militari tal-Unjoni Ewropea jenħtieġ li jipprovdi pariri militari u rakkomandazzjonijiet lill-Kumitat Politiku u ta’ Sigurtà biex dan ikun jista’ jħejji r-rieżami tal-Kunsill dwar jekk l-SMp għadhomx jissodisfaw l-impenji aktar vinkolanti, sa Mejju ta’ kull sena.
               
            
                  (4)
               
               
                  Il-paragrafu 26 tar-Rakkomandazzjoni tal-Kunsill tal-15 ta’ Ottubru 2018 dwar is-sekwenzjar tat-twettiq tal-impenji aktar vinkolanti meħuda fil-qafas ta’ kooperazzjoni strutturata permanenti (PESCO) u li tispeċifika objettivi aktar preċiżi (3) jgħid li r-Rappreżentant Għoli jenħtieġ li jieħu kont ta’ dik ir-Rakkomandazzjoni fir-rapport annwali dwar il-PESCO, li ser jappoġġa l-valutazzjoni tat-twettiq tal-impenji aktar vinkolanti minn kull SMp.
               
            
                  (5)
               
               
                  Il-punt (c) tal-Artikolu 4(2) tad-Deċiżjoni (PESK) 2017/2315 jipprevedi li l-Kunsill għandu jadotta deċiżjonijiet u rakkomandazzjonijiet li jaġġornaw, u jsaħħu jekk neċessarju, l-impenji aktar vinkolanti indikati fl-Anness ta’ dik id-Deċiżjoni fid-dawl tal-kisbiet li jkunu saru permezz tal-PESCO, sabiex jirriflettu l-kuntest tas-sigurtà tal-Unjoni kif jevolvi. Tali deċiżjonijiet għandhom jittieħdu b’mod partikolari fi tmiem il-fażijiet imsemmija fil-punt (b) tal-Artikolu 4(2) tad-Deċiżjoni (PESK) 2017/2315, abbażi ta’ proċess ta’ rieżami strateġiku li jivvaluta l-issodisfar tal-impenji tal-PESCO.
               
            
                  (6)
               
               
                  Il-paragrafu 14 tar-Rakkomandazzjoni tal-Kunsill tal-14 ta’ Mejju 2019 li tivvaluta l-progress li sar mill-Istati Membri parteċipanti biex jissodisfaw impenji meħuda fil-qafas ta’ kooperazzjoni strutturata permanenti (PESCO) (4) jipprevedi li minbarra li jiddeskrivi l-istat ta’ implimentazzjoni tal-PESCO, inkluż l-issodisfar minn kull wieħed mill-SMp tal-impenji tiegħu skont il-PIN tiegħu, ir-Rappreżentant Għoli huwa mistieden jipprovdi wkoll fir-rapport annwali tal-2020 l-ewwel proposti bil-ħsieb tal-proċess ta’ rieżami strateġiku fi tmiem l-ewwel fażi tal-PESCO (2018-2020), b’kont meħud ta’ inizjattivi rilevanti oħra tal-UE li jikkontribwixxu biex jinkiseb il-Livell ta’ Ambizzjoni tal-Unjoni fil-qasam tas-sigurtà u d-difiża.
               
            
                  (7)
               
               
                  Fil-15 ta’ April 2020, ir-Rappreżentant Għoli pprovda lill-Kunsill ir-rapport annwali tiegħu dwar l-istat ta’ implimentazzjoni tal-PESCO, inkluż dwar l-issodisfar, minn kull wieħed mill-SMp, tal-impenji tiegħu, skont il-PIN rieżaminat u aġġornat tiegħu.
               
            
                  (8)
               
               
                  Għaldaqstant, fuq dik il-bażi, jenħtieġ li l-Kunsill jadotta Rakkomandazzjoni li tivvaluta l-progress li sar mill-SMp biex jissodisfaw l-impenji meħuda fil-qafas tal-PESCO,
               
            ADOTTA DIN IR-RAKKOMANDAZZJONI:
      I.   Objettiv u kamp ta’ applikazzjoni
      
               
                  1.
               
               
                  L-objettiv ta’ din ir-Rakkomandazzjoni huwa li tivvaluta l-kontribuzzjonijiet li saru mill-SMp biex jissodisfaw l-impenji aktar vinkolanti meħuda fil-qafas tal-PESCO, abbażi tar-Rapport Annwali dwar l-Istat ta’ Implimentazzjoni tal-PESCO pprovdut mir-Rappreżentant Għoli fil-15 ta’ April 2020 (Rapport Annwali) u f’konformità mal-PIN ippreżentati mill-SMp.
               
            
               
                  2.
               
               
                  Wara r-Rakkomandazzjoni adottata mill-Kunsill fl-14 ta’ Mejju 2019, ir-Rapport Annwali jinkludi wkoll kapitolu ddedikat dwar ir-rieżami strateġiku tal-PESCO fi tmiem l-ewwel fażi (2018-2020) tal-PESCO u jipprovdi rakkomandazzjonijiet u proposti dwar l-impenji, il-proġetti u l-proċessi kif ukoll il-metodi ta’ ħidma li huma indirizzati f’din ir-Rakkomandazzjoni.
               
            II.   Konklużjonijiet u valutazzjoni
      
               
                  3.
               
               
                  Ir-Rapport Annwali jipprovdi bażi soda għall-valutazzjoni tal-istat ta’ implimentazzjoni tal-PESCO, inkluż l-issodisfar, minn kull wieħed mill-SMp, tal-impenji tiegħu, skont il-PIN tiegħu.
               
            
               
                  4.
               
               
                  Bl-indirizzar tal-ħtiġijiet ta’ sigurtà u difiża, kurrenti u futuri, tal-Ewropa, partikolarment bl-isforzi kurrenti u futuri tagħhom biex jissodisfaw l-impenji aktar vinkolanti tagħhom, l-SMp jikkontribwixxu biex isaħħu l-kapaċità tal-Unjoni li taġixxi bħala fornitur tas-sigurtà u l-awtonomija strateġika tagħha, u jsaħħu l-abbiltà tagħha li tikkoopera ma’ sħab u tipproteġi ċ-ċittadini tagħha.
               
            
               
                  5.
               
               
                  B’mod ġenerali, il-Kunsill jissottolinja li l-SMp:
                  
                              (a)
                           
                           
                              ikkonfermaw it-trajettorja pożittiva f’termini tal-impenji relatati mal-baġits tad-difiża u n-nefqa tal-investiment fid-difiża. Madankollu, il-progress ġenerali għadu modest f’dan l-istadju u, minkejja li l-SMp qed jiffaċċjaw sfidi finanzjarji bħala konsegwenza tal-kriżi tal-COVID-19, huma mħeġġa jallokaw ir-riżorsi meħtieġa biex jikkontribwixxu għal din it-tendenza pożittiva fis-snin li ġejjin. L-SMp huma mħeġġa wkoll biex jikkontribwixxu aktar għal approċċ kollaborattiv Ewropew (pereżempju permezz tal-akkwist ta’ tagħmir u r-riċerka u t-teknoloġija fil-qasam tad-difiża);
                           
                        
                              (b)
                           
                           
                              huma mħeġġa bil-qawwa biex jieħdu aktar kont u jagħmlu użu aħjar, fil-proċessi tal-ippjanar tad-difiża nazzjonali tagħhom, bħala element ta’ orjentazzjoni u teħid ta’ deċiżjonijiet, tal-għodod tal-ippjanar tad-difiża tal-UE bħall-Pjan ta’ Żvilupp tal-Kapaċitajiet (CDP, Capability Development Plan), li jinkludi wkoll ir-riżultati tal-Proċess tal-Objettiv Primarju (HLDP, Headline Goal Process), il-Każijiet Strateġiċi ta’ Kuntest (SCC, Strategic Context Cases), ir-Rieżami Annwali Koordinat dwar id-Difiża (CARD, Coordinated Annual Review on Defence) kif ukoll inizjattivi oħra bħall-Programm Ewropew għall-Iżvilupp fl-Industrija tad-Difiża jew strumenti rilevanti oħra tal-UE. F’dan ir-rigward, il-Kunsill jissottolinja l-importanza li l-istituzzjonijiet, l-aġenziji u l-korpi tal-UE u l-Istati Membri jsaħħu aktar il-koerenza bejn dawn l-għodod u inizjattivi, filwaqt li jirrikonoxxi li huma distinti u għandhom bażijiet legali differenti;
                           
                        
                              (c)
                           
                           
                              huma mħeġġa jagħmlu aktar progress biex jissodisfaw l-impenji relatati mal-allinjament tal-apparati tad-difiża tagħhom ma’ xulxin u jirrieżaminaw regolarment il-pjanijiet u l-objettivi li għandhom jitmexxew ‘il quddiem, partikolarment bil-ħsieb li jkollhom rwol sostanzjali fl-iżvilupp tal-kapaċitajiet fi ħdan l-Unjoni, inkluż fi ħdan il-qafas tal-CARD, filwaqt li jiġi rikonoxxut li dan jirrikjedi sforz sostnut fuq terminu itwal ta’ żmien. Il-Kunsill ifakkar li fir-Rakkomandazzjoni tiegħu tal-14 ta’ Mejju 2019, hu indika li l-koerenza fir-riżultati bejn il-CARD u s-CDP, fuq naħa waħda, u l-proċessi rispettivi tan-NATO bħall-Proċess tal-Ippjanar tad-Difiża tan-NATO, fuq in-naħa l-oħra, kienet u ser tkompli tiġi żgurata fejn ikunu sovrapposti r-rekwiżiti, filwaqt li tkun rikonoxxuta n-natura differenti taż-żewġ organizzazzjonijiet u r-responsabbiltajiet u s-sħubiji rispettivi tagħhom. Il-Kunsill jinkoraġġixxi aktar diskussjonijiet fost l-Istati Membri dwar tali koerenza bejn dawk il-proċessi, skont kif ikun adatt;
                           
                        
                              (d)
                           
                           
                              għandhom, b’mod li r-riżultati operazzjonali jiżdiedu bħala kwistjoni ta’ urġenza, isaħħu l-isforzi tagħhom fir-rigward tal-impenji relatati mat-tisħiħ tad-disponibbiltà, l-iskjerabbiltà u l-interoperabbiltà ta’ forzi inkluż billi jimlu kompletament ir-roster tal-Grupp Tattiku tal-UE, il-Bażi ta’ Data ta’ Reazzjoni Rapida u d-Dikjarazzjonijiet ta’ Rekwiżiti għall-missjonijiet u l-operazzjonijiet tal-Politika ta’ Sigurtà u Difiża Komuni (PSDK). B’mod partikolari, huwa importanti li tittejjeb, b’mod kwalitattiv u kwantitattiva, il-kontribuzzjoni tagħhom għall-appoġġ tal-missjonijiet u l-operazzjonijiet tal-PSDK, ukoll bil-ħsieb tal-missjonijiet l-aktar impenjattivi. Fir-rigward tal-impenn aktar vinkolanti dwar l-approċċ ambizzjuż mill-SMp dwar il-finanzjament komuni tal-missjonijiet u l-operazzjonijiet tal-PSDK, l-implimentazzjoni hija marbuta mar-rieżami tal-Mekkaniżmu Athena u mal-istabbiliment mill-Kunsill tal-Faċilità Ewropea għall-Paċi li hija proposta, li qed jiġu diskussi bħalissa mill-Istati Membri;
                           
                        
                              (e)
                           
                           
                              urew progress limitat, meta mqabbel mal-PIN aġġornati pprovduti fl-2019, fit-teħid ta’ miżuri biex jiġu indirizzati n-nuqqasijiet fil-kapaċitajiet identifikati taħt is-CDP u l-CARD, inkluża valutazzjoni tal-implimentazzjoni tal-Objettivi ta’ Kapaċitajiet ta’ Impatt Għoli (HICGs, High Impact Capability Goals), u għalhekk għandhom iqisu li jagħmlu sforzi ulterjuri biex iżidu fl-użu ta’ approċċ kollaborattiv Ewropew bħala prijorità fl-ippjanar nazzjonali. L-SMp jenħtieġ li jindikaw ukoll kif il-proġetti għall-iżvilupp tal-kapaċitajiet tagħhom isaħħu l-Bażi Teknoloġika u Industrijali tad-Difiża Ewropea;
                           
                        
                              (f)
                           
                           
                              għadhom iridu jsaħħu l-isforzi tagħhom bil-ħsieb li jissodisfaw l-impenji relatati mal-parteċipazzjoni tagħhom, fejn xieraq, fi programmi maġġuri ta’ tagħmir konġunti jew Ewropej fil-qafas tal-Aġenzija Ewropea għad-Difiża;
                           
                        
            
               
                  6.
               
               
                  Fid-dawl tal-konklużjonijiet u r-rakkomandazzjonijiet tar-Rapport Annwali fir-rigward tal-PIN individwali, kull wieħed mill-SMp huwa mħeġġeġ ikompli bl-isforzi u jirrieżamina l-kontribuzzjoni tiegħu biex l-impenji aktar vinkolanti jiġu sodisfatti skont kif ikun kif meħtieġ.
               
            
               
                  7.
               
               
                  B’kont meħud tal-fatt li l-PESCO għandha l-għan li tikkontribwixxi għat-twettiq tal-Livell ta’ Ambizzjoni tal-Unjoni fil-qasam tas-sigurtà u d-difiża, inkluż bil-ħsieb tal-missjonijiet l-aktar impenjattivi, jeħtieġ li jsir aktar xogħol biex jiġi definit il-"pakkett koerenti ta’ forzi fuq medda sħiħa" f’konformità mal-parametri msemmija fin-notifika komuni tal-PESCO.
               
            
               
                  8.
               
               
                  Peress li l-Istati Membri għandhom biss "ġabra waħda ta’ forzi" li jistgħu jużaw f’oqfsa differenti, l-iżvilupp tal-kapaċitajiet tal-Istati Membri fl-oqfsa tal-UE ser jgħin ukoll biex jissaħħu l-kapaċitajiet tad-difiża potenzjalment disponibbli għal oqfsa oħra, inklużi n-Nazzjonijiet Uniti u n-NATO.
               
            III.   Pjanijiet ta’ Implimentazzjoni Nazzjonali
      
               
                  9.
               
               
                  Filwaqt li l-kwalità tal-informazzjoni pprovduta fil-PIN tjiebet b’mod ġenerali, l-SMp huma mistiedna jkomplu jtejbu l-kwalità u jiżguraw il-livell adegwat ta’ granularità tal-informazzjoni pprovduta, b’enfasi partikolari fuq l-iżvilupp ta’ pjanijiet dedikati li jħarsu ‘l quddiem dwar kif jipprevedu li jikkontribwixxu għat-twettiq ta’ impenji aktar vinkolanti u objettivi aktar preċiżi tal-PESCO. Peress li jenħtieġ li l-PIN jipprovdu bażi importanti għal superviżjoni politika, iż-żamma tal-momentum u l-iżgurar tat-trasparenza fost l-SMp, il-Kunsill jenfasizza l-ħtieġa li tittejjeb id-dimensjoni politika tagħhom, sabiex jiġu ffaċilitati diskussjonijiet fil-livell politiku dwar il-progress li jkun sar b’rabta mal-impenji aktar vinkolanti.
               
            
               
                  10.
               
               
                  L-SMp huma mħeġġa jkomplu jinvolvu ruħhom fi djalogi bilaterali mas-segretarjat tal-PESCO dwar ir-rieżami u l-aġġornament tal-PIN futuri tagħhom u bil-ħsieb li tkun żgurata t-trasparenza bejniethom u li jsir aktar żvilupp tal-koerenza u l-konsistenza fir-rigward tal-informazzjoni meħtieġa u pprovduta fil-kuntest tal-PESCO.
               
            IV.   Proġetti PESCO
      
               
                  11.
               
               
                  Il-maġġoranza tas-47 proġett li qed jiġu żviluppati taħt il-PESCO huma meqjusa li jikkontribwixxu għall-implimentazzjoni tal-Prijoritajiet tal-UE ta’ Żvilupp tal-Kapaċitajiet, li minnhom 24 jindirizzaw direttament lill-HICGs u 12 indirettament. Tliet proġetti diġà laħqu Kapaċità Operazzjonali Inizjali (IOC, Initial Operational Capability) u 23 huma ppjanati li jilħqu l-IOC fil-perijodu ta’ żmien 2020-2023. Madankollu, aktar minn żewġ terzi (30) tal-proġetti għadhom fil-fażi tal-ideazzjoni tagħhom, inklużi xi wħud li diġà kienu ġew stabbiliti f’Marzu u f’Novembru tal-2018.
               
            
               
                  12.
               
               
                  Fid-dawl tar-rapporti ta’ progress tal-proġetti PESCO lill-Kunsill tat-28 ta’ Frar 2020, l-SMp huma mħeġġa jiffukaw fuq l-implimentazzjoni rapida u effettiva tal-proġetti tagħhom sabiex jinkisbu r-riżultati u l-prodotti mistennija, bil-ħsieb li jiġu sodisfatti l-impenji aktar vinkolanti. L-SMp huma mħeġġa wkoll li jtejbu u jaċċelleraw il-proċessi li jwasslu għall-adozzjoni tal-Arranġamenti tal-Proġetti fi sforz biex tinkiseb, b’pass aktar mgħaġġel, aktar ċarezza u ċertezza fir-rigward ta’ proġetti emerġenti. Il-Kunsill ifakkar ukoll li jeħtieġ li jissaħħaħ il-proċess ta’ rieżami tal-progress tal-proġetti PESCO, bl-użu ta’ kriterji ċari, immirati u trasparenti, żviluppati f’koordinazzjoni mill-qrib mal-SMp. Barra minn hekk, huwa jenfasizza li, meta membri tal-proġett jidentifikaw proġetti li jiffaċċaw diffikultajiet biex jagħtu riżultati, dawk il-proġetti għandhom jew jingħataw ħajja ġdida jew inkella jingħalqu, sabiex jiġu żgurati r-rilevanza u l-kredibbiltà tal-proġetti kollha tal-PESCO.
               
            
               
                  13.
               
               
                  Il-Kunsill iqis li sabiex tkun tista’ ssir valutazzjoni aħjar tal-progress tal-proġetti u jiġu identifikati s-sinerġiji, jenħtieġ li jiġu organizzati sessjonijiet ta’ ħidma dedikati dwar il-ġestjoni tal-proġetti tal-PESCO u avvenimenti dwar il-progress tal-proġetti biex tiġi ffaċilitata aktar diskussjoni bejn l-SMp. Il-Kunsill jirrikonoxxi wkoll il-ħtieġa għal fehim komuni aħjar tat-termini u d-definizzjonijiet relatati mal-iżvilupp u l-ġestjoni tal-proġett. Barra minn hekk, jenħtieġ li s-segretarjat tal-PESCO jkompli jipprovdi konsulenza esperta meta din tkun mitluba u jiffaċilita l-komunikazzjoni ma’ atturi oħra tal-UE fir-rigward ta’ sinerġiji possibbli ma’ strumenti u inizjattivi oħra tal-UE żviluppati f’oqfsa istituzzjonali rilevanti oħra tal-UE biex jiġu żgurati t-trasparenza u l-inklużività u biex jiġu evitati duplikazzjonijiet mhux meħtieġa.
               
            
               
                  14.
               
               
                  Il-Kunsill jenfasizza li l-aggregazzjoni, il-fużjoni jew ir-raggruppament ta’ proġetti sabiex jiżdiedu s-sinerġiji, l-impatt u l-effiċjenza tagħhom, jiġu ffrankati r-riżorsi u jiġu evitati d-duplikazzjonijiet għandhom jiġu kkunsidrati fejn dan ikun xieraq u meta l-membri tal-proġett, filwaqt li jikkunsidraw rwol ta’ appoġġ għas-segretarjat tal-PESCO, jaqblu.
               
            
               
                  15.
               
               
                  Bil-ħsieb li jiġu identifikati proposti futuri għall-proġetti PESCO, il-Kunsill jirrakkomanda li jibqgħu jintużaw bħala bażi l-Prijoritajiet tal-UE ta’ Żvilupp tal-Kapaċitajiet li jkunu ġew maqbula u li jkunu derivati mis-CDP, u li jinkludu l-HICGs, u li l-SCC relatati jittieħdu bħala gwida ta’ implimentazzjoni. Barra minn hekk, il-konklużjonijiet tal-Analiżi Aggregata tal-CARD u tar-Rapport tal-CARD għandhom jintużaw bħala gwida li tgħin lill-SMp jidentifikaw opportunitajiet għal proġetti kollaborattivi, inkluż fil-qasam operazzjonali. Il-Kunsill jenfasizza li proġetti adatti tal-PESCO jistgħu jibbenefikaw minn finanzjament futur taħt il-Fond Ewropew għad-Difiża (FED), jekk ikunu eliġibbli.
               
            
               
                  16.
               
               
                  Filwaqt li l-SMp huma mħeġġa jkomplu jippreżentaw proposti għal proġetti li jkopru firxa wiesgħa ta’ suġġetti, il-Kunsill jistieden ukoll il-preżentazzjoni ta’ proposti għal proġetti b’fokus aktar operazzjonali u b’impatt fuq terminu qasir ta’ żmien li jkunu bbażati fuq kapaċitajiet diġà eżistenti. Għal dan il-għan, flimkien mal-SMp, jistgħu jiġu żviluppati kriterji aktar raffinati jew addizzjonali għall-għażla ta’ proposti aktar maturi għal proġetti li jikkontribwixxu direttament għall-mitigazzjoni tan-nuqqasijiet kif identifikati fis-CDP, inklużi l-HICGs.
               
            
               
                  17.
               
               
                  F’konformità mal-Konklużjonijiet tiegħu dwar is-Sigurtà u d-Difiża fil-kuntest tal-Istrateġija Globali tal-UE ta’ Ġunju 2019, il-Kunsill huwa ħerqan li jadotta, mill-aktar fis possibbli, Deċiżjoni tal-Kunsill dwar il-kundizzjonijiet ġenerali li taħthom Stati terzi jistgħu eċċezzjonalment jiġu mistiedna jipparteċipaw fi proġetti individwali tal-PESCO, f’konformità mal-punt (g) tal-Artikolu 4(2) u mal-Artikolu 9 tad-Deċiżjoni (PESK) 2017/2315, il-gwida pprovduta fin-notifika tal-PESCO kif ukoll id-Deċiżjoni tal-Kunsill (PESK) 2018/909 (5), li tistabbilixxi sett komuni ta’ regoli ta’ governanza għall-proġetti PESCO.
               
            V.   Rieżami Strateġiku tal-PESCO
      
               
                  18.
               
               
                  F’Diċembru 2019 ġie varat proċess ta’ rieżami strateġiku tal-PESCO mmexxi mill-SMp li jivvaluta l-issodisfar tal-impenji aktar vinkolanti tal-PESCO, kif stabbilit fid-Deċiżjoni (PESK) 2017/2315. Il-proposti u r-rakkomandazzjonijiet li jinsabu fil-Parti V huma ispirati mid-diversi diskussjonijiet u mill-kontributi mogħtija mill-SMp, inklużi r-rakkomandazzjonijiet mogħtija fir-Rapport Annwali.
                  Impenji
               
            
               
                  19.
               
               
                  Il-Kunsill jissottolinja li s-sett kurrenti ta’ impenji aktar vinkolanti taw prova li huma linji gwida solidi biex tiġi żgurata implimentazzjoni konsistenti tal-PESCO u għalhekk ma għandhomx jinbidlu f’dan l-istadju. Madankollu, il-Kunsill jenfasizza wkoll li hemm bżonn li jiżdiedu l-isforzi biex jiġu sodisfatti dawk l-impenji aktar vinkolanti.
               
            
               
                  20.
               
               
                  Barra minn hekk, il-Kunsill jenfasizza l-ħtieġa li l-SMp jaqblu dwar l-objettivi u r-riżultanzi konkreti fattibbli għall-fażi tal-PESCO li jmiss (2021-2025) bħala parti mill-proċess tar-Rieżami Strateġiku tal-PESCO ta’ din is-sena, b’kont meħud ukoll tal-oqsma ġodda ta’ kooperazzjoni fid-dawl tal-kuntest ta’ sigurtà li qed jevolvi, b’mod partikolari fir-rigward ta’, iżda mhux limitat għal, it-tibdil fil-klima, il-ġlieda kontra t-theddid ibridu, il-qasam ċibernetiku, l-intelliġenza artifiċjali, aspetti relatati mal-ispazju, is-sigurtà tal-enerġija u s-sigurtà marittima, kif ukoll dwar ir-riżultati tanġibbli li għandhom jinkisbu kemm minn perspettiva ta’ kapaċitajiet kif ukoll minn angolu operazzjonali. Barra minn hekk, għandhom jitqiesu l-konsegwenzi u l-isfidi identifikati fuq terminu ta’ żmien medju u twil tar-reazzjoni għal emerġenzi kumplessi, bħal pandemiji, li jistgħu jiġu indirizzati fi ħdan il-qafas tal-PESCO. Reviżjoni u aġġornament tar-Rakkomandazzjoni tal-Kunsill tal-15 ta’ Ottubru 2018 dwar l-objettivi aktar preċiżi għandhom jikkunsidraw dan kollu ta’ hawn fuq. Bħala parti minn dan il-proċess, il-Kunsill jenfasizza l-ħtieġa li jintuża r-Rieżami Strateġiku tal-PESCO biex jiġu identifikati dawk il-proġetti li ser jibdew jagħtu riżultati konkreti sal-2025.
               
            
               
                  21.
               
               
                  Il-Kunsill jenfasizza li għandhom jiġu esplorati b’mod ulterjuri għażliet għat-titjib tas-segwitu tat-twettiq tal-impenji aktar vinkolanti kollha, inkluż fil-livell politiku u permezz tal-Kumitat Politiku u ta’ Sigurtà (KPS), b’mod partikolari fejn il-progress ġie vvalutat mir-Rappreżentant Għoli u enfasizzat mill-Kunsill bħala mhux suffiċjenti, b’mod partikolari dwar impenji operazzjonali, kif ukoll dwar l-impenji relatati mal-approċċ kollaborattiv Ewropew. Huma mħeġġa wkoll aktar diskussjonijiet dwar l-indikaturi tal-progress, li jistgħu jgħinu lill-SMp fl-ippjanar biex jissodisfaw l-impenji aktar vinkolanti u biex jiffaċilitaw il-valutazzjoni tal-progress kif deskritt fil-paragrafu 2 tar-Rakkomandazzjoni tal-Kunsill tal-15 ta’ Ottubru 2018.
               
            
               
                  22.
               
               
                  Il-Kunsill jissottolinja li jistgħu jiġu kkunsidrati għażliet, u esplorati aktar, għal inċentivi innovattivi biex jiġi promoss it-twettiq tal-impenji operazzjonali tal-PESCO, b’fokus partikolari fuq it-titjib tad-disponibbiltà, l-iskjerabbiltà u l-interoperabbiltà tal-forzi għal missjonijiet u operazzjonijiet tal-PSDK. Huwa jenfasizza li dan għandu jqis ukoll il-ħidma li għaddejja u jinforma sforzi futuri dwar il-finanzjament komuni tal-missjonijiet u l-operazzjonijiet militari tal-PSDK.
               
            
               
                  23.
               
               
                  Il-Kunsill jissottolinja li d-diskussjonijiet dwar il-Kumpass Strateġiku u l-analiżi tiegħu, li għandha tiġi ppreżentata sa tmiem l-2020, tat-theddid fil-livell tal-UE għandhom iwasslu għal direzzjoni aktar ċara għall-inizjattivi tal-UE, bħall-PESCO. Dan il-proċess meħtieġ jista’ jikkontribwixxi b’mod ulterjuri għall-iżvilupp ta’ kultura Ewropea komuni ta’ sigurtà u ta’ difiża, li tkun ispirata mill-valuri u l-objettivi kondiviżi tagħna u li tirrispetta l-karattru speċifiku tal-politiki ta’ sigurtà u ta’ difiża tal-Istati Membri.
               
            
               
                  24.
               
               
                  Il-Kunsill jirrikonoxxi l-ħtieġa li jitkomplew l-isforzi, anke permezz tal-Rieżami Strateġiku tal-PESCO, biex jiġu żgurati l-koerenza u l-koordinazzjoni bejn l-inizjattivi differenti tal-UE fir-rigward tad-difiża (il-CARD, il-PESCO, u l-FEŻ futur) taħt monitoraġġ u gwida politiċi li jkunu aktar mill-qrib mill-Istati Membri, inkluż fil-livell ministerjali, filwaqt li jiġi rikonoxxut li dawk l-inizjattivi huma distinti u għandhom bażijiet legali differenti.
                  Proġetti
               
            
               
                  25.
               
               
                  Il-Kunsill jenfasizza li ċ-ċiklu tal-proġetti tal-PESCO għandu jiġi allinjat maċ-ċiklu tal-CARD sabiex il-konklużjonijiet u r-rakkomandazzjonijiet tiegħu jintużaw bħala gwida għal opportunitajiet ta’ proġetti kollaborattivi u sabiex l-SMp jingħataw qafas imtejjeb għall-preżentazzjoni ta’ proposti għal proġetti aktar ambizzjużi, inkluż fil-qasam operazzjonali. Barra minn hekk, ir-riżultati tal-HLGP (High Level Group process) huma ta’ importanza speċifika għall-missjonijiet u l-operazzjonijiet tal-PSDK, li għandha titqies meta jiġu proposti proġetti PESCO ġodda bil-ħsieb li jissaħħaħ l-issodisfar tal-impenji operazzjonali. Dawk il-kunsiderazzjonijiet għandhom jiggwidaw id-definizzjoni taċ-ċiklu tal-preżentazzjoni ta’ proġetti, filwaqt li jitqies il-bilanċ bejn il-piż amministrattiv u l-eżitu u l-kwalità tal-proġetti tal-PESCO.
                  Proċessi
               
            
               
                  26.
               
               
                  ir-rigward taċ-ċiklu tal-PIN, il-Kunsill jistieden lis-segretarjat tal-PESCO biex jipprovdi għażliet dettaljati dwar kif tista’ tittejjeb il-koerenza bejn iċ-ċikli tal-PIN relattivi għall-PESCO u tal-CARD kif ukoll tal-HLGP. Dan għandu jkollu wkoll l-għan li jnaqqas il-piż amministrattiv u li jtejjeb il-kwalità tal-PIN, filwaqt li jiżgura wkoll il-livell adatt ta’ dettall. Huwa jenfasizza li fl-istess ħin jeħtieġ li jkun żgurat il-momentum politiku meħtieġ, kif ukoll li jkun żgurat ir-rwol tal-Kunsill li jipprovdi lill-PESCO, fuq bażi annwali, direzzjoni u gwida strateġiċi. Il-Kunsill għandu jikkunsidra wkoll il-possibbiltà li jiġu aġġustati l-iskadenzi ta’ żmien għall-SMp biex jippreżentaw id-dokumenti tal-PESCO, anke fir-rigward tal-preżentazzjoni tal-proposti għal PIN u għal proġetti.
               
            VI.   It-triq ’il quddiem
      
               
                  27.
               
               
                  Il-Kunsill jistieden:
                  
                              —
                           
                           
                              lis-Segretarjat tal-PESCO biex iħejji u jorganizza sessjonijiet ta’ ħidma dedikati mal-SMp fl-2020 sabiex jitjiebu aktar il-proċessi relatati tal-PESCO (fost l-oħrajn il-PIN futuri relattivi għall-PESCO, iċ-ċikli u l-proċessi tal-proġetti u l-koerenza bejn il-PIN u l-CARD, kif ukoll l-HLGP) u sabiex jiġu identifikati l-miri u l-objettivi ewlenin ta’ politika għall-PESCO mill-2021 sal-2025 bi tħejjija tal-adattament tas-sekwenzjar/ta’ objettivi aktar preċiżi;
                           
                        
                              —
                           
                           
                              lis-Segretarjat tal-PESCO biex jippreżenta għażliet għat-titjib tas-segwitu, u jesplora l-possibbiltà ta’ inċentivi, għat-twettiq ta’ xi impenji li ma ġewx suffiċjentement sodisfatti mill-SMp;
                           
                        
                              —
                           
                           
                              lis-Segretarjat tal-PESCO biex qabel tmiem l-2020 jippreżenta dokument għall-validazzjoni biex jiġi ffinalizzat ir-Rieżami Strateġiku tal-PESCO; u
                           
                        
                              —
                           
                           
                              lill-SMp biex jirrieżaminaw il-PIN tagħhom bil-ħsieb li jaġġornawhom skont kif ikun meħtieġ.
                           
                        
            
         Magħmul fi Brussell, il-15 ta’ Ġunju 2020.
         
            
               Għall-Kunsill
            
            
               Il-President
            
            A. METELKO-ZGOMBIĆ
         
      
      
         (1)  ĠU L 331, 14.12.2017, p. 57.
      
         (2)  ĠU C 88, 8.3.2018, p. 1.
      
         (3)  ĠU C 374, 16.10.2018, p. 1.
      
         (4)  ĠU C 166, 15.5.2019, p. 1.
      
         (5)  Id-Deċiżjoni tal-Kunsill (PESK) 2018/909 tal-25 ta’ Ġunju 2018 li tistabbilixxi sett komuni ta’ regoli ta’ governanza għall-proġetti PESCO (ĠU L 161, 26.6.2018, p. 37).